انسان گھر میں بند، زمین صحت مند
تحقیق کرنے والوں نے فضا میں نائیٹروجن ڈائی آکسائیڈ، اسموگ اور چھوٹے ذرات میں ڈرامائی کمی کا پتا لگایا ہے۔ ہیلتھ افیکٹس انسٹی ٹیوٹ کے مطابق اس فضائی آلودگی سے دنیا بھر میں ہر سال 70 لاکھ افراد ہلاک ہوجاتے ہیں۔
ویب ڈیسک — دنیا کے آلودہ ترین شہروں میں شامل بھارتی دارالحکومت نئی دہلی سے اسموگ غائب ہوگئی ہے۔ شمال مشرقی امریکہ میں نائیٹروجن ڈائی آکسائیڈ 30 فیصد کم ہے۔ اٹلی کی فضا گزشتہ سال کے مقابلے میں 49 فیصد صاف ہے۔ رات کو آسمان پر ستارے بہتر دکھائی دے رہے ہیں۔ یہی نہیں، لوگ مشاہدہ کر رہے ہیں کہ ان مقامات اور اوقات میں جنگلی جانور دکھائی دے رہے ہیں، جہاں وہ عام طور پر نظر نہیں آتے تھے۔ امریکی بھیڑیے کویوٹی شکاگو کی مشی گن ایونیو اور سان فرانسکو کے گولڈن گیٹ برج کے قریب گھمتے پھرتے دیکھے جا رہے ہیں۔ سان تیاگو کی گلیوں میں پوما آوارہ گردی میں مصروف پایا گیا ہے۔ ویلز میں پہاڑی بکریوں نے ہلہ بول دیا ہے۔ اور بھارت میں بندر معمول سے زیادہ بہادری دکھاتے ہوئے گھروں میں گھس رہے ہیں، تاکہ کچھ کھانے پینے کو مل جائے۔ ڈیوک یونیورسٹی کے ماہر ماحولیات اسٹوارٹ پم نے اس صورتحال پر کہا کہ اس بحران نے یہ جاننے کا غیر معمولی موقع فراہم کیا ہے کہ ہم انسانوں نے اپنے خوبصورت سیارے کا کیا حشر کر دیا ہے۔ ہمیں طلسماتی منظر دیکھنے کو ملا ہے کہ اسے کتنا زیادہ بہتر بنایا جا سکتا ہے۔ ماحولیات سے متعلق اسٹین فورڈ ووڈز انسٹی ٹیوٹ کے ڈائریکٹر کرس فیلڈ نے سائنس دانوں کو اکٹھا کیا ہے، تاکہ انسانوں کے گھر پر رہنے سے ہونے والی ماحولیاتی تبدیلیوں کا جائزہ لیں۔ سائنس دان اگرچہ خود بھی گھروں میں بند ہیں لیکن ان کا کہنا ہے کہ وہ نباتیات، حشرات، موسم، شور اور روشنی کی آلودگی میں تبدیلیوں کو دیکھنے کے خواہش مند ہیں۔ اطالوی حکومت ایک سمندری مہم پر کام کر رہی ہے جس سے یہ اندازہ لگایا جائے گا کہ انسانوں کے نہ ہونے سے سمندر پر کیا فرق پڑ رہا ہے۔ تحقیق کرنے والوں نے فضا میں نائیٹروجن ڈائی آکسائیڈ، اسموگ اور چھوٹے ذرات میں ڈرامائی کمی کا پتا لگایا ہے۔ ہیلتھ افیکٹس انسٹی ٹیوٹ کے مطابق اس فضائی آلودگی سے دنیا بھر میں ہر سال 70 لاکھ افراد ہلاک ہوجاتے ہیں۔ ناسا نے 2005 میں ایک مواصلاتی سیارہ خلا میں بھیجا تھا، تاکہ زمین کی فضا میں نائیٹروجن ڈائی آکسائیڈ کی شرح معلوم کی جا سکے۔ اس کے مطابق، بوسٹن سے واشنگٹن ڈی سی تک 15 سال میں ہوا کبھی شفاف نہیں تھی جتنی اب ہے۔ گزشتہ 5 سال کا ڈیٹا دیکھیں تو مارچ کے مہینے میں پیرس کی فضا میں آلودگی 46 فیصد، بنگلور میں 35 فیصد، سڈنی میں 38 فیصد، لاس اینجلس میں 29 فیصد اور ریو ڈی جنیرو میں 26 فیصد کم تھی۔ شفاف فضا سب سے زیادہ چین اور بھارت میں محسوس کی جارہی ہے، جن کے شہر دنیا کے آلودہ ترین مقامات بن چکے تھے۔ بھارتی شہر جالندھر کے شہریوں نے کئی عشروں بعد اس ماہ 100 میل سے زیادہ فاصلے پر برف سے ڈھکی ہمالیہ کی چوٹیاں دیکھیں۔